Llíria reobri l’aparcament de ‘La Cultural’
12 de novembre de 2021

Llíria reobrirà, a partir del pròxim dilluns, el párquing de ‘La Cultural’. L'alcalde de Llíria, Joanma Miguel, el regidor de Mobilitat Sostenible, Paco García, i la diputada de Mobilitat Sostenible de la Diputació de València, Dolors Gimeno, han visitat este matí el recinte per a comprovar el seu estat després dels treballs de remodelació i adaptació realitzats durant els últims mesos, que han suposat una inversió d'aproximadament 40.000 euros.

Este aparcament, amb una extensió de més de 2.400 m², comptarà a partir d'ara amb 60 places per a automòbils, 2 per a transports de mobilitat reduïda i 5 per a motocicletes. Se suma, a més, als de la zona de Mura i del Pla de l’Arc, que ja es trobaven totalment condicionats.

“Estes actuacions formen part de la decidida aposta de la Regidoria de Mobilitat Sostenible per millorar l'accés al nucli urbà. ”Hem desenvolupat un pla d'aparcaments dissuasius, els quals estan sent adaptats amb intel•ligència artificial i amb diferents actuacions de pavimentació i senyalització”, ha explicat el responsable de l'àrea, Paco García.

García, a més, ha explicat que “s'ha dissenyat perquè no tinguen cap barrera arquitectònica”. “Les places de mobilitat reduïda estan situades prop de les dues entrades principals, en l'avinguda dels Furs i la Venta, amb la suficient amplitud per a convertir esta instal•lació en un espai còmode i segur”.

Per part seua, l'alcalde de Llíria, Joanma Miguel, ha afirmat que, amb este aparcament dissuasiu “pretenem que la ciutat siga més habitable, millorant la seguretat viària i facilitant un major espai per a compartir l'activitat diària, accedir al comerç i fer de Llíria una ciutat molt més atractiva tant per a la nostra ciutadania com per a les persones visitants”. “Amb el disseny d'estos aparcaments dissuasius qualsevol persona podrà accedir al centre en menys de cinc minuts”, ha indicat el primer edil.

A més, “pretenem amb l'ajuda de la Diputació implementar el pla Smarts Cities per a oferir informació actualitzada de les places i els llocs per a poder aparcar fàcilment", ha afegit el primer edil.

Paco García també apunta que “esta iniciativa respon a una necessitat de l'entramat comercial, que reclama aparcaments pròxims a les botigues tradicionals i, així, millorar l'entorn veïnal del barri, que es veia afectat per la pols i els fanguers que es generaven en l'anterior aparcament quan existien episodis de pluges”.

Igualment, la diputada Dolors Gimeno ha acollit la proposta de l'Ajuntament de redacció d'una nova via de circumval•lació intermunicipal entre les localitats de Benaguasil i Vilamarxant per a connectar de manera sostenible estes localitats amb Llíria, una iniciativa que podria materialitzar-se en un nou projecte de cara al 2022.

Finalment, la responsable provincial ha visitat també a Llíria les obres d'instal•lació de plaques solars d'autoconsum en la Llar del Jubilat, subvencionades a través del Pla Reacciona de la Diputació.